རྒྱལ་སྤྱིའི་ཁྲིམས་དོན་མཁས་པའི་ལྷན་ཚོགས་ཀྱི་བོད་སྐོར་ཁྲིམས་དོན་ཞིབ་འཇུག་ཚོགས་ཆུང་ནས་བཏོན་པའི་བོད་ཀྱི་ཁྲིམས་ལུགས་གནས་སྟངས་སྐོར་གྱི་སྙན་ཐོའི་ནང་།ཕྱི་ལོ་༡༩༡༣ནས་༡༩༥༠ལོ་བར་བོད་དེ་རྒྱལ་ཁབ་ཅིག་གི་ངོ་བོ་ལྡན་པའི་རྒྱལ་སྤྱིའི་ཁྲིམས་དོན་ཐོག་གི་ཆ་རྐྱེན་ཡོངས་སུ་ཚང་ཡོད་པ་དང་།ཕྱི་ལོ་༡༩༥༠ལོར་ཆབ་འབངས་དང་།མངའ་ཁུལ་གཉིས་ཀ་ཡོད་པར་མ་ཟད།མངའ་ཁུལ་གྱི་འཛིན་སྐྱོང་བྱེད་མཁན་སྲིད་གཞུང་ཞིག་ཀྱང་ཡོད།སྲིད་གཞུང་ནས་ཕྱིའི་དབང་ཆ་གང་ལའང་ལྟོས་མི་དགོས་པར་ནང་གི་སྲིད་དབང་ཆ་ཚང་ལག་ལེན་བསྟར་གྱི་ཡོད།ཕྱི་ལོ་༡༩༡༣ནས་༡༩༥༠ལོ་བར་བོད་ཀྱི་ཕྱི་འབྲེལ་ལས་དོན་རྣམས་བོད་གཞུང་རང་ནས་ཐག་གཅོད་བྱེད་ཀྱི་ཡོད་པ་དང་།འབྲེལ་བ་བྱེད་ཡུལ་རྒྱལ་ཁབ་གཞན་ཁག་ནས་ཀྱང་ལག་ལེན་དངོས་ཀྱི་ཐོག་ནས་བོད་དེ་རང་དབང་རང་བཙན་གྱི་རྒྱལ་ཁབ་གཅིག་ལ་བརྩིས་ཡོད་པ་གཞུང་འབྲེལ་ཡིག་ཆ་ཁག་ནས་རྟོགས་ཐུབ་ཅེས་གསལ་ཡོད།ལོ་བཞི་བཅུའི་རིང་རང་བཙན་གཙང་མར་གནས་པ་འདིས་རྒྱལ་སྤྱིའི་སྤྱི་ཚོགས་ནས་རང་བཙན་གཙང་མར་བརྩི་འོས་པ་རེད།དེང་རྒྱལ་ཚོགས་ནང་གི་ཚོགས་མིའི་རྒྱལ་ཁབ་མང་པོ་ཞིག་ནི་དུས་ཡུན་དེ་དང་འདྲ་བའམ།དེ་ལས་ཐུང་བ་རང་དབང་རང་བཙན་དུ་གནས་པ་ཞིག་ཡིན།བོད་ལ་མཚོན་ན་རྒྱ་ནག་གཞུང་གིས་བོད་ཀྱི་བདག་དབང་ཁོང་ཚོར་ཡོད་པའི་ཁུངས་སྐྱེལ་བཟོ་ཆེད་བོད་ཀྱི་གནའ་བོའི་ལོ་རྒྱུས་ནང་ནས་ཚིག་དུམ་ཁ་ཤས་ཆ་བསྡུ་ཡ་བསྡུ་བྱས་ནས་འཁྱོག་བཤད་ཀྱིས་ལོ་རྒྱུས་རྫུན་བཟོ་བྱེད་ཀྱི་ཡོད་པ་རེད།རྒྱ་ནག་གཞུང་གིས་བོད་ཀྱི་ལོ་རྒྱུས་འཁྱོག་བཤད་རྫུན་བཟོ་བྱས་དང་བྱེད་བཞིན་པའི་གནའ་བོའི་ལོ་རྒྱུས་མདོར་བསྡུས་ཤིག་གཤམ་དུ་ངོ་སྤྲོད་བྱ་རྒྱུ་ཡིན།